
REPUBLIKA HRVATSKA
TRGOVAČKI SUD U ZADRU		
Dr. Franje Tuđmana 35.	
		
U   I M E    R E P U B L I K E   H R V A T S KE 

R J E Š E N J E

	Trgovački sud u Zadru, OIB 39670464653 po sutkinji Ani Markač, na prijedlog sudske savjetnice Katarine Miletić, u pravnoj stvari podnositeljice Financijske agencije- FINA, Regionalnog centra Split, Podružnice Zadar, OIB 85821130368, za provedbu skraćenog stečajnog postupka nad dužnikom DALMATINO ZADAR d.o.o., Zadar, Ivana Viteza od Sredne 15, OIB: 03027120302, odlučujući o zahtjevu podnositeljice od 30. listopada 2015., dana 08. prosinca 2015.,

r i j e š i o   j e

	Odbacuje se zahtjev podnositeljice u ovoj pravnoj stvari kao nedopušten. 

Obrazloženje

	Financijska agencija je 30. listopada 2015. podnijela ovom sudu zahtjev za provedbu skraćenog stečajnog postupka, Klasa: 110-07/15-01/04, Ur.br.: 04-06-15-3190 nad dužnikom DALMATINO ZADAR d.o.o., Zadar. 

	U zahtjevu u bitnom navodi da dužnik ima na dan 01. rujna 2015. u Očevidniku redoslijeda osnova za plaćanje evidentirane neizvršene osnove za plaćanje u neprekinutom razdoblju od 1048 dana, u ukupnom iznosu od 357.071,46 kuna, te da nema zaposlenih.
	
	Zahtjev podnositeljice je nedopušten. 

Naime, odredbom čl. 32. st. 1. toč. 1. Stečajnog zakona (Narodne novine broj 71/15, dalje: SZ) propisano je da će sud odbaciti prijedlog za otvaranje predstečajnog postupka ako se vodi predstečajni postupak na temelju prije podnesenoga prijedloga, dok je odredbom čl. 10. istog Zakona propisano da se u predstečajnom i stečajnom postupku na odgovarajući način primjenjuju pravila parničnog postupka u postupku pred trgovačkim sudovima.

Nadalje, odredbom čl. 194. st. 3. i st. 4. Zakona o parničnom postupku (Narodne novine broj: 53/91, 91/92, 112/99, 88/01, 117/03, 88/05, 2/07, 84/08, 123/08, 57/11, 148/11 i 25/13-dalje: ZPP) propisano je da se dok parnica teče, ne može u pogledu istog zahtjeva pokrenuti nova parnica među istim strankama, a ako takva parnica bude pokrenuta, da će sud tužbu odbaciti te da će sud u tijeku cijelog postupka po službenoj dužnosti paziti teče li već druga parnica o istom zahtjevu među istim strankama. 

Postupajući u skladu s naprijed citiranim zakonskim odredbama ovaj sud je po službenoj dužnosti pribavio spis predmeta istog pod poslovnim brojem 5 St-118/15 te je uvidom u isti utvrdio da je po zahtjevu FINANCIJSKE AGENCIJE -  FINA, Zagreb, RC Split, Podružnica Zadar, Ivana Danila 4, Zadar, OIB 85821130368 kao podnositelja nad ovdje dužnikom DALMATINO ZADAR d.o.o., Zadar, Ivana Viteza od Sredne 15, OIB: 03027120302 već u tijeku skraćeni stečajni postupak, pokrenut zahtjevom dana  17. rujna 2015.,  Klasa: 110-07/15-01/04, Ur.br.: 04-06-15-529, a zbog čega je predmetni zahtjev nedopušten.

S obzirom da u konkretnom slučaju nisu ispunjene pretpostavke za provođenje skraćenog stečajnog postupka, to je temeljem naprijed citiranih zakonskih odredbi te odredbe čl. 435. st. 1. i 3. SZ-a, trebalo donijeti odluku kao u izreci rješenja. 

U Zadru, 08. prosinca 2015. 

Sudska savjetnica								                   Sutkinja
Katarina Miletić								             Ana Markač

POUKA O PRAVNOM LIJEKU: 
Protiv ovog rješenja dopuštena je žalba u roku od 8 dana od dana dostave istog, putem ovog suda, u dva istovjetna primjerka. O žalbi odlučuje sudac pojedinac ovog suda. (čl. 436. st. 1. i 2. SZ-a). 

Dostaviti: 
1. podnositeljici zahtjeva elektroničkim putem,
1. e-oglasna ploča
1. u spis.
